ŠÚKL sťahuje ďalší liek na liečbu vysokého krvného tlaku. Toto musíte urobiť, ak ho užívate
- Správy
- ŠÚKL sťahuje ďalší liek na liečbu vysokého krvného tlaku. Toto musíte urobiť, ak ho užívate
ŠÚKL sťahuje ďalší liek na liečbu vysokého krvného tlaku. Toto musíte urobiť, ak ho užívate
Štátny ústav pre kontrolu liečiv (ŠÚKL) stiahol ďalší liek na liečbu esenciálnej hypertenzie (vysokého krvného tlaku). Konkrétne ide o lieky Losartan/Hydrochlorothiazid STADA 100 mg/25 mg a Losartan/Hydrochlorothiazid STADA 50 mg/12,5 mg. Informoval o tom na svojej webovej stránke.
"Dôvodom stiahnutia z trhu je prítomnosť azidovej nečistoty v účinnej látke losartan nad povolený limit," uviedol ŠÚKL na svojej webovej stránke. Zoznam všetkých stiahnutých šarží týchto liekov nájdete na ich webovej stránke.
Pacientom, ktorí tento liek užívajú nehrozí akútne nebezpečenstvo. Liečbu by preto nemali prerušovať. Po doužívaní balenia by sa mali obrátiť na svojho ošetrujúceho lekára, s ktorým by mali skonzultovať ďalšiu terapiu. Pacienti sa nemusia obávať nedostatku liekov s účinnou látkou losartan/hydrochlorothiazid. Na trhu sú dostupné aj iné lieky s touto účinnou látkou od iných držiteľov.
Losartan/Hydrochlorothiazid STADA je kombináciou antagonistu receptora angiotenzínu II (losartanu) a diuretika (hydrochlorotiazidu). Angiotenzín II je látka, ktorá je produkovaná v tele a viaže sa na receptory v cievach. To spôsobuje následné zúženie ciev. Zúženie ciev potom vedie k zvýšeniu krvného tlaku, čo je na Slovensku časté ochorenie. Losartan je látka, ktorá zabraňuje väzbe angiotenzínu II na receptory v cievach. To uvoľňuje cievy, čím dôjde k zníženiu krvného tlaku. Hydrochlorotiazid pomáha znížiť krvný tlak tým, že spôsobuje prechod väčšieho množstva vody a soli cez obličky.
Zdroj: (ŠÚKL, Zuzana Lajčiaková)